Button glo Hamilton het die oorhandMax Verstappen en Lewis Hamilton. Foto: Christophe Simon/AFP. Die voorspelling dat die laaste wedren van die seisoen die uiteindelike wêreldkampioen gaan bepaal, het ’n werklikheid geword. Lewis Hamilton en Max Verstappen het tans elk 369,5 punte op die jaerspunteleer en die tafel is gedek vir ’n opwindende tweestryd in Abu Dhabi. En ná agtereenvolgende seges in Brasilië, Katar en Saoedi-Arabië is die momentum ongetwyfeld aan die Mercedes-renjaer se kant. En volgens Jenson Button (’n voormalige wêreldkampioen) het Hamilton die oorhand. “Ek dink dit is die eerste keer vanjaar dat ek met sekerheid kan sê wie die kampioenskap gaan wen,” het die Brit gesê. “Lewis bestuur veral in die afgelope paar wedrenne baie goed. Daarbenewens speel sy renmotor uitstekend saam – dit is die sterkste wat Mercedes nog die hele seisoen was.” Tog sal Verstappen nie sommer gaan lê nie en hy word wyd en syd as F1 se kroonprins beskou. Die jong Nederlander was immers in 2016 die jongste renjaer ooit om ’n wedren te wen toe hy eerste oor die wenstreep in Spanje gejaag het. En volgens ’n veteraanrenjaer soos Fernando Alonso lyk dit nie juis of die drukkoker vir Verstappen pla nie. “Dit lyk of Max druk beter as die meeste ander mense hanteer,” het die tweemalige wêreldkampioen vroeër gesê. Hoe dit ook al sy, daar wag ’n aksiebelaaide slottoneel op F1-liefhebbers in Abu Dhabi. Die aksie begin Sondag om 15:00 en dit sal regstreeks op SuperSport uitgesaai word. Max Verstappen se loopbaanstatistieke: Wedrenne: 140 Seges: 19 Podiumplekke: 59 Vinnigste rondes: 15 Noemenswaardige prestasies: Jongste F1-renjaer (17 jaar en 166 dae); jongste renjaer om punte aan te teken (17 jaar en 180 dae), jongste renjaer om ’n wedren te wen (18 jaar en 228 dae). Lewis Hamilton se loopbaanstatistieke: Wedrenne: 287 Seges: 103 Podiumplekke: 181 Vinnigste rondes: 59 Noemenswaardige prestasies: Sewemalige wêreldkampioen (2008, 2014, 2015, 2017, 2018, 2019 en 2020).